Masels-uitbreking in New York | Netwerk24
Masels-uitbreking in New York
09 April 2019 19:01
’n Mediese noodtoestand weens die uitbreek van masels is in dele van Brooklyn in New York aangekondig.
Dit is die grootste uitbreking van masels sedert 1991, maar dit is meestal tot die ortodokse Joodse gemeenskap in Williamsburg, Brooklyn, beperk.
Altesame 285 voorvalle is reeds sedert Oktober aangemeld, het Bill de Blasio, New York se burgemeester, Dinsdag op ’n nuuskonferensie gesê.
Die mediese noodtoestand behels dat diegene wat in die gebied woon en nog nie teen masels ingeënt is nie onmiddellik die inenting moet kry of beboet word.
Masels versprei vinnig en kan dodelik wees, maar volgens gesondheidsbeamptes is geen sterftes nog bevestig nie.
Die uitbreking in Brooklyn is deel van ’n groter voorkoms van masels in Amerika, waar 465 voorvalle reeds vanjaar in 19 deelstate aangemeld is, volgens die Amerikaanse sentrums vir siektebeheer.
Amptenare van die New Yorkse departement van gesondheid sal elkeen wat in kontak was met iemand wat masels onder lede het se inentingsrekord nagaan, sê die departement. – Reuters